Kommissionens beslutning

af 14. maj 2001

om anden ændring af beslutning 2001/327/EF om flytningsrestriktioner for dyrearter, der er modtagelige for mund- og klovesyge

(meddelt under nummer K(2001) 1438)

(EØS-relevant tekst)

(2001/378/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og

ud fra følgende betragtninger:

(1) Situationen for mund- og klovesyge i visse dele af EF vil kunne udgøre en fare for besætningerne i andre dele af EF på grund af markedsføringen af og handelen med levende klovbærende dyr.

(2) Alle medlemsstaterne har indført flytningsrestriktioner for dyr af modtagelige arter som fastsat i beslutning 2001/327/EF om flytningsrestriktioner for dyrearter, der er modtagelige for mund- og klovesyge, og om ophævelse af Kommissionens beslutning 2001/263/EF(3), ændret ved beslutning 2001/349/EF(4).

(3) På baggrund af sygdomsudviklingen og resultaterne af de epidemiologiske undersøgelser, der er foretaget i de smitteramte medlemsstater i nært samarbejde med andre medlemsstater, bør der endvidere nedlægges forbud mod flytning af dyr via mellemstationer, og visse restriktioner med hensyn til flytning af modtagelige dyr inden for EF bør opretholdes i en yderligere periode.

(4) Det er dog også muligt at lempe visse restriktioner, der er fastsat i beslutning 2001/327/EF.

(5) Situationen tages op til fornyet gennemgang på mødet i Den Stående Veterinærkomité, som er berammet til den 29. maj 2001, og foranstaltningerne tilpasses om nødvendigt.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/327/EF foretages følgende ændringer:

1) Artikel 2, stk. 1, 2 og 3, affattes således: "1. Transport af dyrearter, der er modtagelige for mund- og klovesyge, forbydes.

Uden at dette berører Rådets direktiv 64/432/EØF, 91/68/EØF og 92/65/EØF, gælder dette forbud ikke for flytninger af dyrearter, der er modtagelige for mund- og klovesyge, fra afgangsbedriften

- direkte eller via et samlested til et slagteri til øjeblikkelig slagtning.

I tilfælde af EF-samhandel skal samlestedet godkendes, og i tilfælde af andre modtagelige dyrearter end kvæg og svin skal transporten tillades af myndighederne på afgangs- og bestemmelsesstedet, eller

- i tilfælde af andre modtagelige dyrearter end kvæg og svin direkte eller via et enkelt samlested til en anden bedrift i regionen eller til højst seks bestemmelsesbedrifter uden for regionen.

I tilfælde af flytning inden for medlemsstaten via et samlested skal transporten tillades af myndighederne på afgangsstedet og meddeles til myndighederne på bestemmelsesstedet.

I forbindelse med EF-samhandel skal samlestedet godkendes, og transporten skal tillades af myndighederne på afgangs- og bestemmelsesstedet, eller

- i tilfælde af kvæg og svin direkte eller via et samlested til en anden bedrift.

I forbindelse med EF-samhandel skal samlestedet godkendes.

I tilfælde af EF-samhandel med kvæg og svin, der forsendes fra en region i en medlemsstat, hvor der er anvendt restriktioner efter artikel 9 i direktiv 85/511/EØF i tre måneder før attesteringen, skal transporten tillades af myndighederne på afgangs- og bestemmelsesstedet, eller

- til græsning på udpegede græsgange.

I tilfælde af andre modtagelige dyrearter end kvæg og svin skal en sådan flytning tillades af myndighederne på afgangs- og bestemmelsesstedet.

2. Dyreflytning, der tillades i overensstemmelse med undtagelserne i stk. 1, finder sted, såfremt:

a) andre modtagelige dyrearter end kvæg og svin, der indgår i EF-samhandelen, under transporten ikke kommer i kontakt med dyr fra andre afgangsbedrifter, medmindre sådanne dyr

- enten skal sendes til slagtning eller

- stammer fra eller kommer fra bedrifter i en region i en medlemsstat, hvor der ikke er håndhævet restriktioner efter artikel 9 i direktiv 85/511/EØF på forsendelsesdatoen og i mindst 20 dage i den periode, hvor dyrene har været holdt der, når dette kræves i stk. 3

b) køretøjer, der er anvendt til transport af levende dyr, rengøres og desinficeres efter hver transport, og at der fremlægges bevis for, at de er desinficeret, og

c) det først er tilladt at transportere modtagelige dyr til andre medlemsstater, efter at den lokale veterinærmyndighed 24 timer i forvejen har sendt den centrale veterinærmyndighed og de lokale veterinærmyndigheder i bestemmelsesmedlemsstaten og i tilfælde af andre modtagelige dyrearter end kvæg og svin den centrale veterinærmyndighed i transitmedlemsstaten meddelelse herom.

3. Hvor det kræves i denne beslutning, giver myndighederne på afgangsstedet kun tilladelse til flytning af dyrearter, der er modtagelige for mund- og klovesyge, på en af følgende betingelser:

- dyrene indgår i EF-samhandelen og har været holdt på afgangsbedriften i mindst 30 dage før tilladelsen eller siden fødslen på oprindelsesbedriften, hvor dyrene er under 30 dage gamle, og der er i tilfælde af andre modtagelige dyrearter end kvæg og svin ikke indsat noget dyr af modtagelige arter på bedriften i denne periode

- andre modtagelige dyrearter end kvæg og svin er beregnet til flytning inden for afgangsmedlemsstaten og har været holdt på afgangsbedriften i mindst 20 dage før tilladelsen eller siden fødslen på oprindelsesbedriften, hvor dyrene er under 20 dage gamle, og der er ikke indsat noget dyr af modtagelige arter på bedriften i denne periode

- dyrene skal flyttes inden for en region i en medlemsstat

- dyrene transporteres direkte eller via et samlested til et slagteri til øjeblikkelig slagtning."

2) Datoen i artikel 4 ændres til "5. juni 2001".

Artikel 2

Denne beslutning er rettet til medlemsstaterne.

Udfærdiget i Bruxelles, den 14. maj 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 115 af 25.4.2001, s. 12.

(4) EFT L 123 af 4.5.2001, s. 26.